Йиллинчу метте, пионерийн лагере дIакхочуш лаьттара уьш. Орцан къилбаседа агIуора Iуьллуш яра и лагерь. Ткъа Мовтин юьрт оцу орцал тIехьа Iуьллура. Амма хьалххе барт бина ма-хиллара, юрт йолчу агIора ца дахара беркиема. Лахахь буьрканах ловзу майданахь цаьрга хьоьжуш йоккха тоба яра. Массара а куьйгаш лестош маьхьарий хьоькхура. Бераш даккхийдеш кхиссалора. Царна тIехула масех гуо тесча, беркиеманхошна хиира хенан хIоттам хийцалуш буйла. Цигахь и тамашийна а дацара. БIаьстенан юьххьехь ишттаниг сих-сиха нислора. Малх къайлабелира. Орган чIожехула мокха мархаш схьахьаьвдира. Стигал макхъелира. ДогIа доладелира. Лаьттара адамаш догIанах девдда цхьаберш кхалораш кIела хьаьвдира. Важаберш шайн машенаш чухевшира. Беркиема охьа ца дуссуш, кхозаделира.